b'\n_START_ARTICLE_\nPehtori\n_START_PARAGRAPH_\nPehtori eli pehtoori (my\xc3\xb6s valttari) oli entisajan Suomessa suurella maatilalla tilanhoitaja tai maatalousty\xc3\xb6njohtaja. Maatalousty\xc3\xb6njohtaja on synonyymina pehtorille osittain harhaanjohtava, vaikkakin hyvin yleisesti k\xc3\xa4ytetty. Pehtoria ja tilanhoitajaa kutsuttiin my\xc3\xb6s voudiksi. Pehtori palkattiin kartanoon, ratsutilalle tai muuhun suureen maataloon johtamaan tilan tuotantoa ja ty\xc3\xb6ntekij\xc3\xb6it\xc3\xa4 kuten renkej\xc3\xa4, piikoja, maaty\xc3\xb6l\xc3\xa4isi\xc3\xa4 ja vuokraansa ty\xc3\xb6nteolla maksavia torppareita. Pehtorilla saattoi olla apunaan t\xc3\xb6iden esimiehi\xc3\xa4, jotka olivat ty\xc3\xb6ntekij\xc3\xb6iden tai torpparien joukosta valittuja tai valikoituja miehi\xc3\xa4. He osallistuivat t\xc3\xb6ihin ja vastasivat pehtorille t\xc3\xb6iden laadusta ja sujuvuudesta. Maatilan johtaminen ja organisointi sis\xc3\xa4lsi torppariaikana useita organisaatiotasoja.'